એટલે કે વેવલેન્થ ઉપરાંત સંબંધને ટકાવતા ઘણાં પરિબળો હોય છે. પણ મજા તો વેવલેન્થ જ આપી શકે. જેમ કે બાળક માટે સાથે જીવી જતા યુગલ એકબીજાને પસંદ કરતા હોય એ જરૂરી નથી અને એવું પણ બને કે પોતાના એકથી વધુ બાળકોમાં પણ એકમેકની પસંદગી અલગ-અલગ હોય. કારણકે મા-બાપનો સંતાન પ્રત્યેનો પ્રેમ ભેદભાવ વગરનો હોય, પણ મજા- આનંદ માટે તો તેમાં પણ ચોઈસ હોય જ. બાળકો માટે સાથે રહેતા યુગલની વાત કરી એ જ રીતે ડિવોર્સ લઇ લેતા યુગલો વિશે વિચારીએ તો તેમણે સ્વીકારી લીધું હોય કે અમને એકબીજાના મોઢે ગમતાં ગીતો સાંભળવા મળવાના નથી. બુદ્ધિમતાનો એ ઉત્તમ તબક્કો છે જ્યારે પરાણે જીવાતી જિંદગીને બદલે મજાથી જીવાતી જિંદગીનો વિકલ્પ પસંદ કરવામા ં આવે, થોડો સમય તેની સાથે જોડાયેલ તકલીફો ઊભી થાય પણ પછી ઘણું સરળ પણ થતું હોય છે. હા એ વાત ચોક્કસ છે કે લગ્ન પ્રકારના સંબંધોમાં ઘણાં લોકોનું હિત-અહિત એક સંબંધ સાથે જોડાયેલ હોય છે માટે પૂરતા પ્રયત્નો પછી જ આવો ગંભીર નિર્ણય લેવાવો જોઈએ. જોકે માણસનું મગજ લાંબો સમય પ્રતિકૂળ વાતાવરણમાં રહેવા ટેવાયેલું નથી હોતું, માટે સાથે રહીને કે અલગ થઇને એ પોતાની મજા શોધી જ કાઢે છે.